**Muntlig spørsmål - fylkestingets junisamling 2016**

**fra representanten E. Øseth, SV**

**Fjernundervisning i samisk gitt fra ressursskolen Nord-Troms videregående skole**

Det har de siste månedene vært betydelig uro rundt samiskundervisningen på videregående skole i Troms, noe som har vist seg gjennom flere leserinnlegg og andre mediesaker. Det har nylig vært en sak om samisk i Sør-Troms, og noe tidligere var det uro knyttet til undervisningen som Nord-Troms videregående skole gir via fjernundervisning.

Nord-Troms videregående har vært ressursskole i samisk for Troms Fylkeskommune i mange år og skolen har etter hvert opparbeidet seg god fagkompetanse på læreplaner og kravideregåv til undervisningen. Elevene som går ut fra skolen etter å ha mottatt samiskundervisning fra Nord-Troms har bedre gjennomføringsgrad og bedre karaktersnitt enn resten av fylket. Likevel kan en gjennom fylkesrådens svar i media få inntrykk av at fjernundervisningen elevene får ikke er god nok og at de heller burde hatt en lærer tilstede i klasserommet. Dette synes noe merkelig når nettopp bruk av ny teknologi og fjernundervisning har vært en uttalt og eksplisitt del av løsninga fra fylkestinget for å kunne opprettholde et desentralisert skoletilbud i Troms. Sist i behandlinga av fylkestingsmeldingen om fagopplæringen ble dette trukket opp.

**På bakgrunn av dette ønsker jeg å stille fylkesråden følgende spørsmål:**

Er han bekymret for kvaliteten på fjernundervisningen i samisk som gis fra ressursskolen Nord-Troms videregående skole, og hva mener han i så tilfelle bør gjøres med dette?

**Svar fra fylkesråd for utdanning Roar Sollied (V) (inntil 2. minutter):**

I januar 2016 var det 91 elever i den videregående opplæringen i Troms som fikk sin opplæring i samisk fordelt på tilbud i samisk 1,2,3 og 4, samt samisk som fremmedspråk. 42 av disse fikk sin opplæring ved Nord-Troms videregående skole gjennom stedlig lærer. I tillegg hadde elevene ved Kongsbakken videregående skole stedlig lærer. De øvrige elevene er spredt på andre videregående skoler i fylket. Disse elevene har i stor grad fått sin opplæring via fjernundervisning fra Nord-Troms videregående skole, som ressursskole for samisk.

Gjennom en klagesak til Fylkesmannen har vi nylig fått beskjed om at skoler som har elever med rett til opplæring i samisk må prøve å få tilsatt stedlig lærer før man tilbyr fjernundervisning. Fylkesutdanningssjefen har tatt dette til etterretning og bedt de skolene det berører sørge for at Fylkesmannens tolkning av lov og forskrift blir fulgt opp. Dette **vil** kunne føre til redusert bruk av fjernundervisning fra Nord-Troms videregående skole, med mulig overtallighet som resultat. Det vil eventuelt bli håndtert i tråd med fylkeskommunens retningslinjer.

Fylkesråden har tidligere signalisert at det jobbes med en fylkestingsmelding om formidling av samisk språk og kultur. Denne vil bli fremmet for fylkestinget i mars 2017. Som en del av dette arbeidet vil det allerede høsten 2016 bli tatt i bruk nye *Retningslinjer for fjernundervisning* som klargjør både ansvaret til ressursskolen Nord-Troms vgs og mottakerskolene av denne undervisningen.

I tillegg legges det opp til språksamlinger for elever som velger opplæring i samisk, samlinger for lærerne, samt etablering av fagnettverk for samisk. Det settes også av ekstra ressurs ved Nord-Troms vgs som skal koordinere opplæringen i samisk ved de videregående skolene i Troms. Det gjelder også arbeidet med en styrking av tospråklighet, norsk og samisk, med et spesielt samarbeid med Kongsbakken vgs.

Til tross for en mulig reduksjon av omfanget av fjernundervisningen fra Nord-Troms vgs er fylkesråden ikke bekymret for kvaliteten, den vil tvert imot bli styrket gjennom de tiltak som iverksettes, fortsatt med Nord-Troms videregående skole som ressursskole.